Document ID: 32012R0815

REGOLAMENT TA’ IMPLIMENTAZZJONI TAL-KUMMISSJONI (UE) Nru 815/2012
tat-13 ta’ Settembru 2012
li jistabbilixxi regoli ddettaljati għall-applikazzjoni ta’ Regolament tal-Kunsill (UE) Nru 904/2010, dwar skemi speċjali għal persuni taxxabbli li mhumiex stabbiliti li jfornu servizzi ta’ telekomunikazzjoni, ta’ xandir jew servizzi elettroniċi lil persuni mhux taxxabbli
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (1), u b’mod partikolari l-Artikolu 44(1), it-tieni subparagrafu tal-Artikolu 44(2), l-Artikolu 45(1) u (2), u l-Artikolu 51(1) tiegħu,
Billi:
(1)
Ir-Regolament (UE) Nru 904/2010 jistabilixxi r-regoli dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (VAT). L-Artikoli 44 u 45 tar-Regolament (UE) Nru 904/2010 speċifikament jikkonċernaw l-iskambju ta’ informazzjoni dwar l-iskemi speċjali għal servizzi ta’ telekomunikazzjoni, ta’ xandir jew ta’ servizzi elettroniċi previsti fil-Kapitolu 6 tat-Titolu XII tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2). Dawn l-iskemi speċjali jinvolvu persuna taxxabbli stabbilita barra mill-Istat Membru ta’ konsum li jiddikjara l-VAT dovuta fuq il-bejgħ rilevanti fl-Istat Membru ta’ konsum permezz ta’ interface elettroniku fl-Istat Membru ta’ identifikazzjoni (Punt Uniku ta’ Servizz).
(2)
Ċerta informazzjoni dwar it-tranżazzjonijiet mwettqa taħt dawn l-iskemi speċjali għandha tiġi miġbura u mqassma bejn l-Istati Membri. Speċifikament, dan jirrigwarda l-iskambju tal-identifikazzjoni u tal-ġbir u l-iskambju tad-dettalji fid-dikjarazzjonijiet tal-VAT, inklużi l-korrezzjonijiet f’dawn id-dikjarazzzjonijiet tal-VAT, bejn l-Istati Membri.
(3)
Sabiex l-iskambju tal-informazzjoni iseħħ b’mod uniformi, huwa meħtieġ li jkunu adottati d-dettalji tekniċi ta’ tali skambju, inkluż messaġġ elettroniku komuni. Dan ikun jista’ jippermetti wkoll l-iżvilupp uniformi ta’ speċifikazzjonijiet tekniċi u funzjonali, għax ikunu qed isegwu qafas regolat.
(4)
Għandu jkun hemm ukoll, bla dewmien u b’mod uniformi, l-iskambju ta’ ċerta informazzjoni dwar bidliet fid-dettalji tal-identifikazzjoni bħall-esklużjoni minn skemi speċjali, bħall-waqfien volontarju jew bħall-bidla tal-Istat Membru ta’ identifikazzjoni sabiex l-Istati Membri jkunu jistgħu jissorveljaw l-applikazzjoni korretta tal-iskemi speċjali u jiġġieldu l-frodi. Għal dan il-għan, arranġamenti komuni għall-iskambju elettroniku ta’ tali informazzjoni għandhom jiġu pprovduti.
(5)
Sabiex il-piż amministrattiv jinżamm għal minimu, huwa neċessarju li jiġu stabbiliti ċerti ħtiġijiet tal-interface elettroniku li jiffaċilitaw is-sottomissjoni tal-informazzjoni għall-identifikazzjoni u tad-dikjarazzjonijiet tal-VAT mill-persuni taxxabbli. L-Istati Membri ma għandhomx jinżammu milli jipprovdu funzjonalitajiet addizzjonali li jkomplu jnaqqsu l-piżijiet amministrattivi.
(6)
Sabiex ikun żgurat li l-informazzjoni marbuta mar-reġistrazzjoni fl-iskema, u d-dikjarazzjonijiet tal-VAT li jsiru skont l-iskema, ikunu jistgħu jiġu trażmessi u pproċessati effettivament, l-Istati Membri għandhom jiżviluppaw l-interface elettroniku tagħhom b’mod uniformi. Għalhekk huwa meħtieġ li jiġi stabbilit messaġġ elettroniku komuni għat-twassil ta’ din l-informazzjoni.
(7)
Huwa meħtieġ li tiġi ċċarata l-informazzjoni li trid tiġi sottomessa f’każijiet fejn ma jsir l-ebda bejgħ taħt l-iskemi speċjali f’perjodu partikolari fi Stat Membru, jew f’kollha kemm huma.
(8)
Sabiex l-Istati Membri u l-persuni taxxabbli ikunu jistgħu jirreferu għad-dikjarazzjonijiet tal-VAT b’mod inekwivokabbli fil-komunikazzjoni sussegwenti tagħhom, inkluż il-ħlas tat-taxxa, l-Istat Membru ta’ identifikazzjoni għandu jalloka numru ta’ referenza uniku għal kull dikjarazzjoni tal-VAT.
(9)
Dan ir-Regolament għandu japplika mill-istess jum li fih jibdew japplikaw l-Artikoli 44 u 45 tar-Regolament (UE) Nru 904/2010.
(10)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Kooperazzjoni Amministrattiva,
ADOTTAT DAN IR-REGOLAMENT:
Artikolu 1
Id-definizzjonijiet
Għall-finijiet ta’ dan ir-Regolament, japplikaw id-definizzjonijiet li ġejjin:
(1)
“skema mhux tal-Unjoni” tfisser l-iskema speċjali għal servizzi ta’ telekomunikazzjoni, servizzi ta’ xandir jew servizzi elettroniċi fornuti minn persuni taxxabbli li mhumiex stabbiliti fil-Komunità, prevista fit-Taqsima 2 tal-Kapitolu 6 tat-Titolu XII tad-Direttiva 2006/112/KE;
(2)
“skema tal-Unjoni” tfisser l-iskema speċjali għal servizzi ta’ telekomunikazzjoni, servizzi ta’ xandir jew servizzi elettroniċi fornuti minn persuni taxxabbli stabbiliti fil-Komunità iżda mhux fl-Istat Membru ta’ konsum, prevista fit-Taqsima 3 tal-Kapitolu 6 tat-Titolu XII tad-Direttiva 2006/112/KE;
(3)
“skemi speċjali” tfisser l-iskema mhux tal-Unjoni u l-iskema tal-Unjoni;
Artikolu 2
Il-funzjonalitajiet tal-interface elettroniku
L-interface elettroniku fl-Istat Membru ta’ identifikazzjoni li bih persuna taxxabbli tirreġistra għall-użu ta’ waħda mill-iskemi speċjali, u li permezz tagħha dik il-persuna tippreżenta d-dikjarazzjoniet tat-taxxa fuq il-valur miżjud (VAT) lill-Istat Membru ta’ identifikazzjoni skont din l-iskema, għandu jkollha l-funzjonalitajiet li ġejjin:
(a)
għandha toffri l-faċilità li taħżen id-dettalji ta’ identifikazzjoni skont l-Artikolu 361 tad-Direttiva 2006/112/KE, jew tad-dikjarazzjoni tal-VAT skont l-Artikoli 365 u 369g tad-Direttiva 2006/112/KE, qabel ma jkunu sottomessi;
(b)
għandha tippermetti lill-persuna taxxabbli tippreżenta l-informazzjoni rilevanti dwar id-dikjarazzjonijiet tal-VAT permezz ta’ trasferiment elettroniku tal-fajl skont il-kundizzjonijiet stabbiliti mill-Istat Membru ta’ identifikazzjoni.
Artikolu 3
It-twassil tal-informazzjoni ta’ identifikazzjoni
1. L-Istat Membru ta’ identifikazzjoni għandu jittrasmetti dan li ġej lill-Istati Membri l-oħra, permezz tan-network CCN/CSI:
(a)
informazzjoni biex tkun identifikata l-persuna taxxabbli li tuża l-iskema mhux tal-Unjoni;
(b)
dettalji simili biex tkun identifikata l-persuna taxxabbli li tuża l-iskema tal-Unjoni;
(c)
in-numru ta’ identifikazzjoni allokat.
Il-messaġġ elettroniku komuni stabbilit fl-Anness I għandu jintuża biex jitrażmetti l-informazzjoni msemmija fl-ewwel subparagrafu. Il-kolonna B tal-messaġġ elettroniku komuni stabbilit fl-Anness I għandha tintuża għall-iskema mhux tal-Unjoni, u l-kolonna C ta’ dan il-messaġġ elettroniku komuni għandha tintuża għall-iskema tal-Unjoni.
2. L-Istat Membru ta’ identifikazzjoni għandu mingħajr dewmien jinforma lill-Istati Membri l-oħra permezz tan-netwerk CCN/CSI, permezz tal-messaġġ elettroniku komuni stipulat fl-Anness II għal dan ir-Regolament, fejn il-persuna taxxabbli:
(a)
hija eskluża minn waħda mill-iskemi speċjali;
(b)
volontarjament ma tibqax tuża waħda mill-iskemi speċjali;
(c)
tbiddel l-Istat Membru ta’ identifikazzjoni fi ħdan l-iskema tal-Unjoni.
Artikolu 4
Il-preżentazzjoni tad-dikjarazzjoni tal-VAT tal-persuna taxxabbli
1. Il-persuna taxxabbli għandha tippreżenta d-dikjarazzjonijiet tal-VAT bid-dettalji skont l-Artikoli 365 u 369g tad-Direttiva 2006/112/KE, lill-Istat Membru ta’ identifikazzjoni permezz tal-messaġġ elettroniku komuni stipulat fl-Anness III għal dan ir-Regolament. Il-kolonna B tal-messaġġ elettroniku komuni stabbilit fl-Anness III għandha tintuża għall-iskema mhux tal-Unjoni, u l-kolonna C ta’ dan il-messaġġ elettroniku komuni għandha tintuża għall-iskema tal-Unjoni.
2. Fejn persuna taxxabbli ma tforni l-ebda servizz taħt l-iskemi speċjali fl-ebda Stat Membru matul il-perjodu tar-rendikont, għandha titħejja dikjarazzjoni tal-VAT b’valur żero. Għal dan il-għan, il-kaxxi 1, 2 u 21 biss tal-messaġġ elettroniku komuni stabbilit fl-Anness III għandhom jimtlew għall-iskema tal-Unjoni, u l-kaxxi 1, 2 u 11 għall-iskema mhux tal-Unjoni.
3. Il-persuna taxxabbli tkun biss meħtieġa li ddaħħal il-forniment tas-servizzi li jikkonċernaw Stat Membru ta’ konsum u minn Stat Membru ta’ stabbiliment jekk il-forniment tas-servizzi taħt l-iskemi speċjali jkun ġie magħmul fi jew minn dak l-Istat Membru rispettivament waqt il-perjodu tar-rendikont.
Artikolu 5
It-twassil tal-informazzjoni li tinsab fid-dikjarazzjoni tal-VAT
L-informazzjoni li tinsab fid-dikjarazzjoni tal-VAT imsemmija fl-Artikolu 4(1) għandha tintbagħat mill-Istat Membru ta’ identifikazzjoni lil kull Stat Membru ta’ konsum u ta’ stabbiliment imsemmija fid-dikjarazzjoni tal-VAT, permezz tan-netwerk CCN/CSI billi jintuża l-messaġġ elettroniku komuni stabbilit fl-Anness III għal dan ir-Regolament.
Għall-fini tal-ewwel paragrafu, l-Istat Membru ta’ identifikazzjoni għandu jittrasmetti lill-Istat Membru ta’ konsum u ta’ stabbiliment, fejn jew minn fejn il-fornimenti jkunu saru, l-informazzjoni ġenerali li tinsab fil-parti 1 tal-messaġġ elettroniku komuni stabbilit fl-Anness III, flimkien mal-informazzjoni fil-parti 2 ta’ dak il-messaġġ elettroniku komuni rigward dak l-Istat Membru partikolari ta’ konsum jew ta’ stabbiliment.
L-Istat Membru ta’ identifikazzjoni għandu jittrasmetti l-informazzjoni li fiha d-dikjarazzjoni tal-VAT lil dawk l-Istati Membri biss li ġew indikati fuq dik id-dikjarazzjoni tal-VAT.
Artikolu 6
Numru ta’ referenza uniku
L-informazzjoni trażmessa skont l-Artikolu 5 għandu jkun fiha numru ta’ referenza allokat mill-Istat Membru ta’ identifikazzjoni li jkun uniku għad-dikjarazzjoni speċifika tal-VAT.
Artikolu 7
Il-korrezzjonijiet fid-dikjarazzjonijiet tal-VAT
L-Istat Membru ta’ identifikazzjoni għandu jippermetti lill-persuna taxxabbli biex tikkoreġi kwalunkwe dikjarazzjoni tal-VAT permezz tal-interface elettroniku msemmi fl-Artikolu 2. L-Istat Membru ta’ identifikazzjoni għandu jittrasmetti l-informazzjoni bil-korrezzjonijiet lill-Istat(i) Membru(i) ta’ konsum u ta’ stabbiliment ikkonċernat(i) skont l-Artikolu 5, u jirreġistra l-ħin ta’ din l-informazzjoni.
Artikolu 8
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Settembru 2012.

Labels: 2
11
1
3
12